Document ID: 32005R0105

ΚΑΝΟΝΙΣΜΌΣ (ΕΚ) αριθ. 105/2005 ΤΗΣ ΕΠΙΤΡΟΠΉΣ
της 17ης Νοεμβρίου 2004
για τροποποίηση του κανονισμού (ΕΚ) αριθ. 1420/1999 του Συμβουλίου και του κανονισμού (ΕΚ) αριθ. 1547/1999 της Επιτροπής όσον αφορά τις αποστολές ορισμένων αποβλήτων στην Κίνα και στη Σαουδική Αραβία
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 259/93 του Συμβουλίου, της 1ης Φεβρουαρίου 1993, σχετικά με την παρακολούθηση και τον έλεγχο των μεταφορών αποβλήτων στο εσωτερικό της Κοινότητας καθώς και κατά την είσοδο και έξοδό τους (1), και ιδίως το άρθρο 17 παράγραφος 3,
τον κανονισμό (ΕΚ) αριθ. 1420/1999 του Συμβουλίου, της 29ης Απριλίου 1999, για τον καθορισμό των διαδικασιών ελέγχου που εφαρμόζονται στις αποστολές ορισμένων αποβλήτων προς ορισμένες χώρες που δεν ανήκουν στον ΟΟΣΑ (2), και ιδίως το άρθρο 3 παράγραφος 5,
Εκτιμώντας τα ακόλουθα:
(1)
Στις 4 Αυγούστου 2003, το Υπουργείο Άμυνας και Αεροπορίας (τμήμα μετεωρολογίας και περιβάλλοντος) του Βασιλείου της Σαουδικής Αραβίας υπέβαλε αίτηση στην Ευρωπαϊκή Επιτροπή για να ισχύουν οι συνήθεις εμπορικές πράξεις (διαδικασία «πράσινου καταλόγου») στο υλικό GH 014 «απορρίμματα, θραύσματα και ξέσματα αφρώδους πολυουραιθάνης που δεν περιέχουν χλωροφθοράνθρακες».
(2)
Στις 13 Μαΐου 2004, η αποστολή της Λαϊκής Δημοκρατίας της Κίνας στις Ευρωπαϊκές Κοινότητες έστειλε αίτηση στην Επιτροπή για την τροποποίηση του καταλόγου αποβλήτων τα οποία απαριθμούνται στο παράρτημα Δ του κανονισμού (ΕΚ) αριθ. 1547/1999 της Επιτροπής (3) και τα οποία δεν υπόκεινται σε καμία από τις διαδικασίες ελέγχου που προβλέπονται στον κανονισμό (ΕΟΚ) αριθ. 259/93 του Συμβουλίου. Αυτός ο τροποποιημένος κατάλογος θα αποτελέσει αντικείμενο, όπως και προηγουμένως, συμπληρωματικών διαδικασιών ελέγχου πριν την αποστολή υπό την αρμοδιότητα των κινεζικών αρχών.
(3)
Σύμφωνα με το άρθρο 17 παράγραφος 3 του κανονισμού (ΕΟΚ) αριθ. 259/93, η επιτροπή που έχει συσταθεί βάσει του άρθρου 18 της οδηγίας 75/442/ΕΟΚ του Συμβουλίου, της 15ης Ιουλίου 1975, για τα απόβλητα (4) έλαβε γνώση των επίσημων αιτημάτων της Σαουδικής Αραβίας και της Κίνας στις 2 Απριλίου 2004 και στις 18 Μαΐου 2004.
(4)
Για να ληφθεί υπόψη η νέα κατάσταση αυτών των χωρών, είναι αναγκαίο να τροποποιηθούν ταυτόχρονα ο κανονισμός (ΕΚ) αριθ. 1420/1999 και ο κανονισμός (ΕΚ) αριθ. 1547/1999.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που συστάθηκε βάσει του άρθρου 18 της οδηγίας 75/442/ΕΟΚ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα Δ του κανονισμού (ΕΚ) αριθ. 1547/1999 τροποποιείται σύμφωνα με το παράρτημα Ι του παρόντος κανονισμού.
Άρθρο 2
Το παράρτημα Α του κανονισμού (ΕΚ) αριθ. 1420/1999 τροποποιείται σύμφωνα με το παράρτημα ΙΙ του παρόντος κανονισμού.
Άρθρο 3
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Νοεμβρίου 2004.

Labels: 3
1
18
20